ኢሕአዴግ ከተፎካካሪ ፓርቲዎች ጋር ለመከራከር ዝግጁ መሆኑን ገለጸ
የኢህአዴግ ሥራ አስፈፃሚ ኮሚቴ አባልና የድርጅቱ ጽህፈት ቤት ኃላፊ አቶ ሽፈራው ሽጉጤ  እንደገለጹት፤ ድርጅቱ በጋራ ከመስራት አኳያ የነበረበትን ውስጣዊ ክፍተት በመለየት በአገራዊ የጋራ ጉዳዮች ዙሪያ ይበልጥ ተቀራርቦ ለመስራት ተዘጋጅቷል።ኢህአዴግ ከተፎካካሪ ፓርቲዎች ጋር የሚያደርገው ክርክርና ድርድር በቀጣዩ ሣምንት መካሄድ ይጀምራል ብለዋል ።ኢህአዴግ ከተፎካካሪ ፓርቲዎች ጋር ለመደራደር ያቀረበው ግብዣ አዲስ እንዳልሆነ አቶ ሽፈራው ጠቅሰው፤ ደርግን አሸንፎ በመሰረተው የሽግግር መንግሥት የተለያዩ ፓርቲዎች ተሳትፎ እንዲኖራቸው መጋበዙን በማሳያነት ጠቅሰዋል።እንደዚሁም አብሮ ለመስራት ፍላጎቱ ካላቸው ተፎካካሪ ፓርቲዎች ጋር የጋራ ምክር ቤት መስርቶ ሲሰራ መቆየቱንም አውስተዋል።ሠላማዊ እስከሆኑ ድረስ ኢህአዴግ በኢትዮጵያ ጉዳይ ያገባናል ከሚሉ ማናቸውም ተፎካካሪ የፖለቲካ ፓርቲዎች ጋር አብሮ እንደሚሰራ ነው ያስገነዘቡት ።ሕገ-መንግሥቱን በማርቀቅና በማጽደቅ በኩል የነበረው ተሳትፎም አቶ ሽፈራው በማሳያነት ያቀረቡት ሌላው ጉዳይ ነው።ኢህአዴግ በሚያቀራርቡ ጉዳዮች ውይይትና ድርድር ያደርጋል፤  በሚለያዩባቸው ጉዳዮች ደግሞ  ከፓርቲዎቹ ጋር ክርክር ያካሂዳል ነው ያሉት ።በዚህም ፓርቲዎቹ ለሕዝቡ "አለን" የሚሉትን ሃሳብ አቅርበው ህዝቡ አጀንዳቸውን በግልጽ እንዲያይና እንዲወስን የሚያስችለው ግንዛቤ እንደሚይዝ አመልክተዋል ።የአሁኑን የተለየ የሚያደርገው ሠላማዊ እስከሆኑ ድረስ 'መመሪያውን ፈረሙ አልፈረሙ' የሚል ድንበር የማይበጅለት መሆኑን ነው የገለጹት ።ኢህዴግም ሆነ ተፎካካሪ ፓርቲዎቹ የድርድር ሥርዓቱ ምን ሊሆን እንደሚችል የየራሳቸውን ሃሳብ ማቅረብ እንደሚጠበቅባቸው አመልክተዋል።በኢትዮጵያ ጉዳይ ፍላጎት ያላቸው የተለያዩ የኅብረሰተብ ክፍሎች፣ ምሁራንና የሲቪክ ማኅበራት መኖራቸውን በመጠቆም፤ ኢህአዴግ ከእነዚህም ጋር በአጋርነት መስራት እንደሚፈልግ ይፋ አድርገዋል።ይህም የፖለቲካ አቋምና ክርክር ሳይሆን በአማካሪነት፣ አዳዲስ ሃሳቦችን በማመነጨትም ይሁን ክፍተቶችን በማመላከት አሊያም ህዝብና አገርን በመወከል በፐብሊክ ዲፕሎማሲ ይሁን በምርምር ሥራ አብሮ መስራትን ያካትታል ነው ያሉት ።የኢህአዴግ ሥራ አስፈፃሚ ኮሚቴም ይህንኑ አቋሙን በቅርቡ ግልጽ ማድረጉን ጠቁመዋል ።የዴሞክራሲ ተሳትፎን ለማጎልበትና የተሟሟቀ የዴሞክራሲ እንቅስቃሴ እንዲኖር ለማድረግ ኢሕአዴግና መንግሥት ከተፎካካሪ ፓርቲዎች ጋር በቅርቡ ድርድርና ውይይት እንደሚያካሂዱ ጠቅላይ ሚኒስትር ኃይለማርያም ደሳለኝ በሳምንቱ መግቢያ መናጋራቸው ይታወሳል።ድርድሩ ታዳጊ የሆነውን አገራዊ የዴሞክራሲ ተሳትፎ ከማጎልበት አኳያ የሚታይ ሲሆን፤ በእንቅስቃሴውም የመገናኛ ብዙኃን፣ የሲቪክ ማኅበራትና የሕዝብ አደረጃጀቶች እንደሚታቀፉ ጠቅላይ ሚኒስትሩ አስረድተዋል።ከፓርቲዎቹ ጋር የሚደረጉ ድርድሮችን የሚከታተል ማዕከል በጠቅላይ ሚኒስትር ጽህፈት ቤት እንደተቋቋመም ጠቁመዋል።በኢህአዴግ በኩል ለድርድሩ ዕቅድ ወጥቶ ዝግጅት መደረጉን ገልጸው፤ ለድርድሩ በግንባሩ ምክትል ሊቀመንበር የሚመራ ኮሚቴ እንደተቋቋመ መናገራቸው የሚታወስ ነው።በአገር አቀፍ ደረጃ በምርጫ ቦርድ ዕውቅና ያላቸው 23 ፓርቲዎች በውይይቱ ተካፋይ እንደሚሆኑ ይጠበቃል-(ኢዜአ)። 